આપણે આપણા કાનની સંભાળ પ્રત્યે ઘણું ખરું બેધ્યાન રહીએ છીએ. કાનની સારસંભાળ અને આરોગ્યને લગતી બાબતો ઉપર આપણે પૂરતા સતર્ક રહેતા નથી. અવારનવાર ખૂબ મોટેથી વાગતું સંગીત સાંભળીએ છીએ, એની સંભવિત આડઅસરો અને નુકસાનનો વિચાર સુધ્ધાં કર્યા વગર. એકવાર જો તમારી શ્રવણશક્તિ ક્ષીણ થઈ જાય, તો પછી એને પાછી જીવંત કરી શકાતી નથી. એટલે એ બહુ જરૂરી છે કે માતાપિતા પોતાનાં બાળકોને કાન અને તેના મહત્ત્વ પ્રત્યે સભાનતા કેળવતાં શીખવે. વળી, કાનમાં થતા અલગ અલગ પ્રકારના ચેપ, બહેરાશ, અને કાનનું મહત્ત્વ વગેરે જેવાં વિવિધ પાસાંઓ પ્રત્યે બાળકને જાગૃત કરે. કોઈ મોટું નુકસાન થઈ જાય ત્યાં સુધી રાહ જોવાને બદલે બાળકોને જેટલું બને એટલું જલ્દી પોતાના કાનની સંભાળ લેતાં શીખવી દેવું જોઈએ.